BG Официален вестник на Европейския съюз L 71/20

РЕШЕНИЕ НА КОМИСИЯТА

от 10 декември 2008 година

относно държавна помощ C 60/07, приведена в действие от Италия в полза на Fluorite di Silius SpА

(нотифицирано под номер C(2008) 7805)

(само текстът на италиански език е автентичен)

(текст от значение за ЕИП)

(2009/239/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност, и по-специално член 88, параграф 2, първа алинея от него,

като взе предвид Споразумението за Европейското икономическо пространство, и по-специално член 62, параграф 1, буква а) от него,

като покани заинтересованите страни да представят мненията си в съответствие с посочените разпоредби (1) и като взе предвид техните мнения,

като има предвид, че:

I. ПРОЦЕДУРА

(1) На 11 декември 2007 г. Комисията информира Италия за решението си за откриване на официална процедура по разследване съгласно член 88, параграф 2 от Договора за ЕО по отношение на помощта, предоставена в полза на Fluorite di Silius ЅрA. Решението на Комисията за откриване на официална процедура по разследване е публикувано в Официален вестник на Европейския съюз (2). Комисията покани заинтересованите страни да представят своите мнения.

(2) На 17 януари 2008 г. Комисията получи мненията на Италия относно откриването на официална процедура по разследване. На 20 февруари 2008 г. Комисията изпрати решението за откриване на тази процедура на трите дружества, представили мнения относно откриването на процедура по разследване по свързания случай C 16/06 Nuova Mineraria Silius (3). Комисията получи мнения на три дружества съответно на 3, 4 и 5 март 2008 г. На 28 април 2008 г. мненията на трети страни бяха предадени на Италия за отговор.

(3) На 18 март 2008 г. бе проведена среща на службите на Комисията и италианските органи. На 15 май 2008 г. на Италия беше изпратена молба за информация, на която Италия отговори с писмо, регистрирано като получено на 10 юни 2008 г.

II. ОПИСАНИЕ

(4) На 8 февруари 2007 г. Комисията получи жалба, според която Регион Сардиния планира: i) да публикува покана за търг за концесия на мина Genna Tres Montis, от която дружество Nuova Mineraria Silius („NMS“) се е отказало на 25 юли 2006 г.; ii) да образува ново дружество Fluorite di Silius ЅрA, което да участва в този търг; и iii) да прехвърли всички бивши служители на NMS във Fluorite di Silius ЅрA.

(5) През юни 2006 г. Регион Сардиния е подготвил Програма за намеса и управление, която се отнася до продължаване на дейността на мината Genna Tres Montis. През септември 2006 г. банка CIS извършва проучване за осъществимост, според което тази програма е икономически осъществима. Въз основа на това проучване на 4 октомври 2006 г. Регион Сардиния решава (4) да създаде дружество, което да участва в търга за концесия на мината. Впоследствие е създадено дружество Fluorite di Silius ЅрA, изцяло собственост на Регион Сардиния.

(6) Основната дейност на новото дружество се състои, както и дейността на NMS, в производство и продажба на флуорит (5) и галенит (6). Бизнес планът на Fluorite di Silius ЅрA се основава на добив на приблизително 2,23 млн. тона минерали, което според сегашните оценки (7) би изчерпало съществуващите резерви на мината. Както в случая с NMS, по-голямата част от продукцията е трябвало да бъде продадена на Fluorsid ЅрA — дружество, което произвежда флуороводородна киселина, в което Регион Сардиния има 40 % участие.

(7) Търгът за концесия на мината е публикуван на 9 март 2007 г. На 23 май 2007 г. комисията по присъждане възлага концесията на единствения участник в търга Fluorite di Silius ЅрA.

(8) Комисията реши да открие процедурата съгласно член 88, параграф 2 от Договора за ЕО по отношение на гореописаните мерки поради три причини.

(9) На първо място тръжната процедура включва условието всички служители на NMS преди ликвидацията на дружеството, включително служителите по схема за мобилност, да бъдат наети от дружеството, спечелило търга, за период от поне пет години, като се запазят тяхната позиция в йерархията и икономическите условия. Комисията смята, че търгове, които съдържат непазарни условия от този род, не отговарят на критерия за инвеститор, работещ в пазарна икономика. В частност такива условия вероятно дават предимство поне на бизнеса, който се продава, тъй като той е облекчен от страна на конкурентен натиск и се финансира чрез отказ от печалба от страна на държавата (8).

(10) На второ място Комисията се съмнява, че Регион Сардиния е действал като инвеститор в условията на пазарна икономика, когато е образувал дружеството Fluorite di Silius ЅрA, за да участва в търга за концесия на мината на базата на бизнес план с вътрешна норма на възвръщаемост 3,5 % (9), което е явно под средното за отрасъла (10) и е по-ниско от пропуснатите ползи за инвеститора, измерени на базата на държавни ценни книжа (11).

(11) На трето място на 6 юни 2007 г. Отделът за минен добив представя пред Регион Сардиния доклад, в който подчертава, че предвидената продължителност на проекта (9 години) не позволява пълна амортизация и възвръщане на инвестициите, предвидени в бизнес плана на Fluorite di Silius ЅрA (около 36,76 милиона евро). Инвестициите, които не са възвърнати, биха съставлявали 13,5 млн. евро (или 36 % от цялата сума) (12). По-бърза амортизация на активите (което не е позволено от националните счетоводни правила) би представлявала допълнително бреме за счетоводния баланс на дружеството. Затова Комисията се съмнява дали основните точки, формулирани в бизнес плана, биха били приемливи за инвеститор в условията на пазарна икономика.

(12) На 18 март 2008 г. беше проведена среща между италианските органи и Комисията, в хода на която Комисията отново обясни мотивите, изтъкнати в решението за откриване на официална процедура по разследване. С писмо, получено на 16 април 2008 г. и регистрирано на 17 април 2008 г., италианските органи информираха Комисията, че търгът за концесия на мината е анулиран. С писмо от 10 юни 2008 г., регистрирано на същата дата, италианските власти предоставиха копие от официалния акт за анулиране на търга с дата 8 април 2008 г. (13) В това писмо италианските органи декларират, че бизнес планът на Fluorite di Silius ЅрA, чиято осъществимост е поставена под съмнение в решението за откриване на процедура по разследване, вече е отхвърлен.

(13) С писмо от 16 април 2008 г., регистрирано на 17 април 2008 г., италианските органи информираха Комисията, че възнамеряват да обявят нов търг без условие за назначаване на всички бивши служители на NMS (вж. съображение 9). Италианските органи представиха пред Комисията копие от поканата за търг, която не съдържа условие относно назначаване на бивши служители.

(14) С писмо от 10 юни 2008 г., регистрирано на същата дата, италианските органи декларираха, че ако дружеството реши да участва в новообявения търг без условия, ще бъде представен нов бизнес план. Италианските органи поеха задължение да информират Комисията за резултата от новия търг и за евентуалното присъждане на концесията, от която NMS се е отказала. Италианските органи също така поеха задължението да представят на Комисията, по нейно искане, бизнес плана на дружеството, спечелило търга (14).

(15) Комисията напомня, че ако Fluorite di Silius ЅрA, която е 100 % собственост на Регион Сардиния, реши да участва в новия търг, неговият бизнес план следва да бъде в съответствие с принципите на инвеститор в условията на пазарна икономика.

(16) Търгът, съдържащ условие за назначаване на бивши служители, е отменен и поради това възможността това условие да представлява държавна помощ вече не съществува. Следователно дружество Fluorite di Silius ЅрA вече не може да бъде разглеждано като потенциален получател на помощта. Бизнес планът, представен във връзка с търга, вече е отхвърлен. Затова може да се заключи, че официалната процедура по разследване е загубила своето значение и следва да бъде закрита.

III. ЗАКЛЮЧЕНИЕ

(17) Официалната процедура по разследване е открита във връзка с поканата за търг, подчинен на условия, за възлагане на концесия за мина Genna Tres Montis. Поканата за търг сега е отменена и процедурата по разследване е загубила своето значение.

(18) Следователно официалната процедура по разследване, открита на 11 декември 2007 г. в съответствие с член 88, параграф 2 от Договора за ЕО, относно помощта в полза на Fluorite di Silius ЅрA следва да бъде закрита,

ПРИЕ НАСТОЯЩОТО РЕШЕНИЕ:

Член 1

Официалната процедура по разследване, открита на 11 декември 2007 г. в съответствие с член 88, параграф 2 от Договора за ЕО, относно Fluorite di Silius ЅрA се закрива.

Член 2

Адресат на настоящото решение е Република Италия.

Съставено в Брюксел на 10 декември 2008 година. За Комисията Neelie KROES Член на Комисията

(1) ОВ C 30, 2.2.2008 г., стр. 28.

(2) ОВ C 30, 2.2.2008 г., стр. 28.

(3) ОВ L 185, 17.7.2007 г., стр. 18.

(4) Решение № 42/17 на Регион Сардиния. Това решение води до приемането на регионален декрет № 16 от 2 ноември 2008 г., публикуван в Официален бюлетин на Регион Сардиния, № 36 от 4 ноември 2006 г.

(5) Флуоритът се използва главно за производство на флуороводородна киселина (която от своя страна се използва до голяма степен за получаване на алуминиев флуорид, за производство на алуминий чрез електролиза).

(6) Оловен сулфид.

(7) Резервите са изчислени на 31 май 2006 г.

(8) Вж. например решение на Комисията от 27 февруари 2008 г. относно държавна помощ C 46/07 (ex № 59/07), отпусната от Румъния на Automobile Craiova (ex Daewoo Romania) (ОВ L 239, 6.9.2008 г., стр. 12).

(9) Присъждащата комисия цитира вътрешна норма на възвръщаемост от 9,4 %. Но Отделът за минен добив (Servizio attività estrattive) на Сардиния пояснява, че тази цифра не включва първоначалния капитал, осигурен от Регион Сардиния (2 млн. евро), данъци, отрицателен капиталов поток в края на проекта, възникващ поради затваряне на мината (съображения за сигурност и възстановяване на околната среда) и други допълнителни разходи. Вътрешната норма на възвръщаемост, изчислена от Отдела за минен добив, е 4,16 %.

(10) Който е 8 % според доклада на Банка CIS от септември 2006 г.

(11) 5—6 % според присъждащата комисия (устно на 21 май 2007 г.).

(12) Според същия доклад дейността би трябвало да се продължи с още 3,2 години, за да се амортизират тези средства. Но не може да се установи дали мината съдържа 800 000 тона в допълнение, за да се позволи това продължаване на дейността (и при всички случаи срокът на концесията е ограничен до 10 години).

(13) Решение на Отдела за минен добив на Регион Сардиния, № 4336/146 от 8 април 2008 г.

(14) При спазване на правото на поверителност на всички участници.